എസ്എഫ്ഐ പ്രവര്ത്തകയെ അപമാനിക്കാന് ശ്രമിച്ചെന്ന പരാതി, എഐഎസ്എഫ് പ്രവര്ത്തകര്ക്കെതിരെ കേസ് കോട്ടയം: എംജി സര്വ്വകലാശാലയില് സംഘര്ഷത്തിനിടെ എഐഎസ്എഫ് പ്രവര്ത്തകര് എസ്എഫ്ഐയുടെ പ്രവര്ത്തകയോട് അപമര്യാദയായി പെരുമാറിയെന്നും കേറിപ്പിടിക്കാന് ശ്രമിച്ചെന്നുമുള്ള പരാതിയില് കോട്ടയം ഗാന്ധിനഗര് പൊലീസ് എഐഎസ്എഫ് പ്രവര്ത്തകര്ക്കെതിരെ കേസെടുത്തു. ഏഴ് എഐഎസ്എഫ് പ്രവര്ത്തകരെ പ്രതികളാക്കി രണ്ട് കേസുകളാണ് കോട്ടയം ഗാന്ധിനഗര് പൊലീസ് കേസെടുത്തത്. അതേസമയം, തങ്ങള് നല്കിയ കേസിനെ പ്രതിരോധിക്കാന് മാത്രമാണ് എസ്എഫ്ഐ നേതാക്കളുടെ പരാതിയെന്ന് എഐഎസ്എഫ് ജില്ലാ സെക്രട്ടറി നന്ദു ജോസഫ് ആരോപിച്ചു. എന്താണ് നടന്നതെന്ന് സംഭവ മയത്തെ ദൃശ്യങ്ങള് കണ്ടാല് വ്യക്തമാകും. സംഭവം നടന്ന് ഒരു ദിവസത്തിന് ശേഷമാണ് എസ്എഫ്ഐ പരാതി നല്കുന്നത്. കേസ് അട്ടിമറിക്കാന് ശ്രമം നടക്കുന്നുവെന്നാണ് സംശയം. എഐഎസ്എഫുകാര് മര്ദ്ദിച്ചതും വനിതാ പ്രവര്ത്തകയെ കടന്നു പിടിച്ചതും ഇപ്പോഴാണോ എസ്എഫ്ഐക്കാര് അറിഞ്ഞത്. കയറി പിടിച്ചതായി പരാതി നല്കിയത് ആ പെണ്കുട്ടിയെങ്കിലും അറിഞ്ഞിട്ടുണ്ടോയെന്നും എഐഎസ്എഫ് കോട്ടയം ജില്ലാ സെക്രട്ടറി നന്ദു ജോസഫ് പരിഹാസ രൂപേണേ പറഞ്ഞു.